Title: ระเบียบคณะกรรมการพิจารณาค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญาว่าด้วยการยื่นคำขอ และวิธีพิจารณาคำขอค่าตอบแทน ค่าทดแทนและค่าใช้จ่าย (ฉบับที่ 2) พ.ศ. 2548

ระเบียบคณะกรรมการพิจารณาค่าตอบแทนผู้เสียหาย

ระเบียบคณะกรรมการพิจารณาค่าตอบแทนผู้เสียหาย
และค่าทดแทนและค่าใช้จ่ายแก่จำเลยในคดีอาญา
ว่าด้วยการยื่นคำขอ
และวิธีพิจารณาคำขอค่าตอบแทน ค่าทดแทนและค่าใช้จ่าย (ฉบับที่ ๒)
พ.ศ.
๒๕๔๘

โดยที่เป็นการสมควรปรับปรุงระเบียบคณะกรรมการพิจารณาค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญาว่าด้วยการยื่นคำขอ
และวิธีพิจารณาคำขอค่าตอบแทนค่าทดแทน และค่าใช้จ่าย พ.ศ. ๒๕๔๕

อาศัยอำนาจตามความในมาตรา ๔ มาตรา ๖ มาตรา
๒๓ และมาตรา ๒๔ แห่งพระราชบัญญัติค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา
พ.ศ. ๒๕๔๔ คณะกรรมการพิจารณาค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา
โดยความเห็นชอบของรัฐมนตรีว่าการกระทรวงยุติธรรมจึงวางระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบคณะกรรมการพิจารณาค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญา
ว่าด้วยการยื่นคำขอ และวิธีพิจารณาคำขอค่าตอบแทน ค่าทดแทนและค่าใช้จ่าย (ฉบับที่ ๒)
พ.ศ. ๒๕๔๘

ข้อ ๒[๑]
 ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้เพิ่มบทนิยามคำว่า ทายาท
ไว้ท้ายบทนิยามคำว่า พนักงานเจ้าหน้าที่
ตามระเบียบคณะกรรมการพิจารณาค่าตอบแทน ผู้เสียหายและค่าทดแทนและค่าใช้จ่ายแก่จำเลยในคดีอาญาว่าด้วยการยื่นคำขอ
และวิธีพิจารณาคำขอค่าตอบแทน ค่าทดแทน และค่าใช้จ่าย พ.ศ. ๒๕๔๕
ทายาท
หมายความว่า
(ก) ผู้สืบสันดาน
(ข) ผู้บุพการี
(ค) คู่สมรส
(ง) บุคคลใดๆ ซึ่งให้อุปการะ หรืออยู่ในอุปการะของผู้เสียหาย
หรือจำเลยแล้วแต่กรณีทายาท ซึ่งมีสิทธิขอรับค่าตอบแทน ค่าทดแทนและค่าใช้จ่ายต้องเป็นทายาทซึ่งได้รับความเสียหาย

ข้อ ๔  ให้ยกเลิกความในข้อ ๗ แห่งระเบียบคณะกรรมการพิจารณาค่าตอบแทนผู้เสียหายและค่าทดแทนและค่าใช้จ่ายแก่จำเลยในคดีอาญาว่าด้วยการยื่นคำขอ
และวิธีพิจารณาคำขอ ค่าตอบแทนค่าทดแทน และค่าใช้จ่าย พ.ศ. ๒๕๔๕ และให้ใช้ความดังต่อไปนี้แทน
ข้อ
๗ 
ในกรณีที่ผู้มีสิทธิยื่นคำขอเป็นทายาทของผู้เสียหายหรือจำเลยในคดีอาญา ให้ยื่นคำขอและเอกสารเกี่ยวกับผู้เสียหายและจำเลยในคดีอาญาตามข้อ
๖ พร้อมยื่นเอกสารและหลักฐาน ดังต่อไปนี้ด้วย
(๑) บัตรประจำตัวประชาชน บัตรประจำตัวเจ้าหน้าที่ของรัฐ
บัตรหรือหลักฐานแสดงตัวของทางราชการที่มีรูปถ่ายสามารถแสดงตนได้ของผู้มีสิทธิยื่นคำขอ
พร้อมสำเนาจำนวน ๑ ชุด
(๒) สำเนาทะเบียนบ้านของผู้เสียหายหรือจำเลย
และสำเนาทะเบียนบ้านของผู้มีสิทธิยื่นคำขอพร้อมสำเนาจำนวน ๑ ชุด
(๓) ทะเบียนสมรส พร้อมสำเนาจำนวน ๑ ชุด กรณีผู้มีสิทธิยื่นคำขอเป็นสามีหรือภรรยา
(๔)
ใบมรณบัตรของผู้เสียหายหรือจำเลยซึ่งถึงแก่ความตาย พร้อมสำเนาจำนวน ๑ ชุด
(๕) สำเนาคำพิพากษาหรือคำสั่งของศาลเกี่ยวกับการจัดการมรดก
(ถ้ามี)

ประกาศ
ณ วันที่ ๘ กันยายน พ.ศ. ๒๕๔๘
ธงทอง
 จันทรางศุ
รองปลัดกระทรวงยุติธรรม
ปฏิบัติราชการแทนปลัดกระทรวงยุติธรรม
ในตำแหน่งประธานกรรมการพิจารณาค่าตอบแทนผู้เสียหาย
และค่าทดแทนและค่าใช้จ่ายแก่จำเลยในคดีอาญา

วิมล/ตรวจ
เลิศศักดิ์/ผู้ตรวจ
๒/กุมภาพันธ์/๒๕๕๔

[๑]ราชกิจจานุเบกษา/เล่ม
๑๒๒/ตอนพิเศษ ๑๒๐ ง/หน้า ๓๑/๒๒ ตุลาคม ๒๕๔๘